ไทยพาณิชย์ออกหุ้นกู้ดอกเบี้ย4.5%
ไทยพาณิชย์ ออกหุ้นกู้อายุ 10 ปี ดอกเบี้ย 4.5% วงเงิน 2 หมื่นล้านบาท รองรับขยายสินเชื่อในอนาคต
2 ก.พ. 2555

ไทยพาณิชย์ ออกหุ้นกู้อายุ 10 ปี ดอกเบี้ย 4.5% วงเงิน 2 หมื่นล้านบาท รองรับขยายสินเชื่อในอนาคต
นางกรรณิกา ชลิตอาภรณ์  กรรมการผู้จัดการใหญ่ ธนาคารไทยพาณิชย์ กล่าวว่า ขณะนี้ธนาคารอยู่ระหว่างยื่นไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการออกหุ้นกู้ด้อยสิทธิ ประเภทไม่มีหลักประกัน อายุ 10 ปี  เสนอขายต่อประชาชนทั่วไป ในวงเงิน 20,000 ล้านบาท อัตราดอกเบี้ยอยู่ที่ 4.5% ต่อปี  จ่ายดอกเบี้ยทุก  3 เดือน  ชำระเงินต้นครั้งเดียว ครบกำหนดไถ่ถอนหุ้นกู้วันที่ 24 ก.พ.2565 โดยธนาคารมีสิทธิไถ่ถอนหุ้นกู้ก่อนวันครบกำหนด 
ทั้งนี้ หุ้นกู้ดังกล่าวได้รับการจัดอันดับจาก บริษัท ฟิทช์ เรทติ้งส์ (ประเทศไทย) ที่ระดับ AA- (tha)  เงินที่ได้รับจากการออกหุ้นกู้ดังกล่าวจะถูกนับเป็นเงินกองทุนขั้นที่ 2 ของธนาคารซึ่งถือเป็นการเสริมความแข็งแกร่ง ผู้สนใจสามารถจองซื้อหุ้นกู้หรือรับหนังสือชี้ชวนผ่านธนาคารไทยพาณิชย์ทุกสาขา ระหว่างวันที่ 17-23 ก.พ. นี้